Kehärata toi nuoret hengaamaan lentoasemalle

ILMIÖ Aikaa on vietetty ajelemalla laukkukärryillä pitkin käytäviä.

Nuorisolaumat suuntaavat lentoaseman tiloihin hengailemaan. Arkistokuva. Armi Suojanen

Juha Salonen

Nuoret ovat kehäradan avaamisen myötä löytäneet Helsinki-Vantaan lentoaseman uudeksi hengailupaikakseen.

Kymmenien nuorten porukka on ajankulukseen ajellut muun muassa aseman käytäviltä löytyneillä laukkukärryillä.

– Ei siellä yleensä mitään ihmeellistä tapahdu, vaan he käyttäytyvät aika hyvin, Ankkapartion erityisnuorisotyöntekijä Neba Manninen sanoo.

– Mutta joskus nuoret saattavat saada mielestään fiksuja ideoita, kuten pyörätuolilla tai laukkukärryillä ajelemisen, mikä ei välttämättä ole aikuisten mieleen, hän toteaa.

Mannisen mukaan kyseessä on täysin uusi ilmiö.

Nuoret saattavat saada mielestään fiksuja ideoita, kuten pyörätuolilla tai laukkukärryllä ajelemisen.”

Viikonloppuisin lentoasemalle kerääntyy monikymmenpäisiä nuorisoporukoita. Myös arki-iltaisin nuoriso suuntaa kehärataa pitkin lentoasemalle hengaamaan.

Porukkaan mahtuu niin tyttöjä kuin poikiakin.

– Siellä on Starbucks-kahvila ja lämmin, Manninen tiivistää.

Lentoaseman poliisin ylikomisario Jukka Mikkola vahvistaa asian.

– Kyllä siellä tällaista toimintaa on ollut. Erityisesti tämä oli havaittavissa uuden vuoden molemmin puolin, kun koulut ja liikkeet olivat kiinni, hän sanoo.

Mikkolan mukaan poliisin tietoon ei ole tullut, että nuorista olisi aiheutunut ongelmia esimerkiksi lentoaseman kautta kulkeville lentomatkustajille.

Lentoasemalla toimivat liikkeetkään eivät ole raportoineet mistään poikkeavasta.

– Ulkopuolisilta ei ole meidän korviimme kantautunut mitään mainittavaa, ylikomisario Mikkola toteaa.

Myös Finavian viestintäpäällikkö Mikko Saariaho on tietoinen uudesta ilmiöstä.

– Jonkin verran vierailut lentoasemalla ovat lisääntyneet. En kuitenkaan puhu pelkästään nuorista vaan yleisemmin, sillä junaradan myötä aika moni on käyttänyt lentoaseman ympäri vuorokauden avoinna olevia palveluita, hän toteaa.

Saariahon mukaan suurempia häiriöitä ei ole havaittu.

Ylikomisario Mikkolalle nuorison liikehdintä ei tullut yllätyksenä.

– Rautatie tuo mukanaan hyviä asioita ja myös erilaisia lieveilmiöitä. Tämä on yksi niistä ja sitä osattiin odottaa, hän toteaa.

Lentoasemalla lisää matkustajia Helsinki-Vantaan matkustajamäärä nousi vuonna 2015 yli 16 miljoonaan matkustajaan. Lentoasema houkutteli lähes puoli miljoonaa uutta matkustajaa edellisvuoteen verrattuna. Kehäradan junaliikenne alkoi 1. heinäkuuta 2015.